Informácia o priebehu a výsledkoch oficiálnej návštevy delegácie vlády SR 
vedenej predsedom vlády SR Robertom Ficom 
v Luxemburskom veľkovojvodstve dňa 28. februára 2008

Predseda vlády Slovenskej republiky Robert Fico uskutočnil 28. februára 2008 oficiálnu návštevu Luxemburského veľkovojvodstva (LU) na základe pozvania svojho partnera Jeana-Clauda Junckera, predsedu vlády a ministra financií LU (zároveň zastáva funkciu predsedu Eurogroup). Predsedu vlády SR sprevádzal počas návštevy minister financií SR Ján Počiatek.
Okrem hlavných rokovaní R. Fica s luxemburským partnerom J.-C. Junckerom sa uskutočnilo prijatie predsedu vlády SR veľkovojvodom Henrim. Na pôde Obchodnej komory LU sa predseda vlády SR v rámci okrúhleho stola stretol s predstaviteľmi finančných a bankových inštitúcií LU. Súčasťou programu návštevy bola aj krátka návšteva kantónu Remich.
	
Priebeh rokovaní 

Počas prijatia predsedu vlády SR R. Fica u veľkovojvodu Henriho, ako aj plenárnych rokovaní oboch delegácií bol obojstranne ocenený bezproblémový vývoj a veľmi dobrá úroveň bilaterálnych vzťahov. 
Spomenutá bola návšteva veľkovojvodu Henriho v roku 2005 na Slovensku, ktorá bola zameraná na rozvoj obchodnej a hospodárskej spolupráce. Predseda vlády R. Fico  uviedol, že cieľom pripravovanej návštevy ministra hospodárstva SR Ľ. Jahnátka v LU (jún 2008) je pokračovať v ďalšom zintenzívnení kontaktov v tejto oblasti spolupráce. Ministra hospodárstva SR bude počas návštevy sprevádzať skupina slovenských podnikateľov a na oboch stranách zaznelo presvedčenie, že aj uvedená návšteva bude dobrou príležitosťou pre využitie stále pomerne veľkého potenciálu pre prehĺbenie obojstranne výhodnej hospodárskej spolupráce a investičných aktivít (LU je v poradí 13. najväčším zahraničným investorom v SR).
Predseda vlády SR uviedol, že prioritou vlády SR je podporovať investície s vyššou pridanou hodnotou a prostredníctvom nich vytvárať aj na Slovensku dostatok pracovných príležitostí zaujímavých pre mladých ľudí a ich uplatnenie v domácom prostredí.  
Veľkovojvoda Henri sa zaujímal aj o spoluprácu SR s Ruskom a Čínou. Predseda vlády SR potvrdil, že cieľom vlády SR je vyvážená zahraničná politika, ktorá je orientovaná nielen na EÚ a USA, ale aj na také významné krajiny, akými sú Rusko, Čína, resp. Vietnam            a pod. Dodal pritom, že východiskom pre rozvoj vzťahov s jednotlivými krajinami je záujem SR o recipročne dobrú a užitočnú spoluprácu.    

Problematika prípravy SR na vstup do Hospodárskej a menovej únie (HMÚ) a na zavedenie spoločnej európskej meny od 1. 1. 2009 bola kľúčovou témou rokovaní predsedov vlád SR a LU, za účasti ministra financií SR J. Počiatka a poradcu predsedu Eurogroupe z Ministerstva financií LU G. Heinricha. Predseda vlády SR podrobne informoval luxemburského partnera o plnení maastrichtských kritérií a ich udržateľnosti s výhľadom do roku 2010 s osobitným dôrazom na infláciu, v súvislosti s ktorou v rokovaniach s partnermi z členských krajín HMÚ a inštitúcií EÚ zaznievajú určité obavy. Predseda vlády SR potvrdil, že SR urobí všetko preto, aby zabezpečila udržateľnosť požadovanej úrovne inflácie aj po vstupe do HMÚ a záverečné hodnotenie Európskej komisie a Európskej centrálnej banky bolo pozitívne. V tejto súvislosti potvrdil pripravenosť vlády SR prijať tzv. protiinflačný balíček. 
R. Fico zároveň poďakoval za doterajšiu podporu LU v našom úsilí a uviedol, že hodnotenia i odporúčania zo strany J.-C. Junckera majú pre SR osobitný význam aj vzhľadom na jeho pôsobenie vo funkcii predsedu členských krajín HMÚ. 
J.- C. Juncker vyjadril spokojnosť s výsledkami prípravy SR na vstup do HMÚ, ako aj s udržateľným plnením maastrichtských kritérií. Uviedol, že hodnotiaca správa a odporúčanie Európskej komisie budú uverejnené 7. 5. 2008. Politické rozhodnutie by malo byť prijaté v júni t. r. na zasadnutí ministrov ECOFIN, Európskeho parlamentu a Európskej rady. Predseda vlády LU vyjadril optimizmus, že vstup SR do HMÚ a zavedenie eura sa podarí.
Spokojnosť s plnením kritérií na vstup do HMÚ vyslovil J.-C. Juncker aj počas spoločného stretnutia oboch predsedov vlád s predstaviteľmi slovenských a luxemburských médií. Dodal, že SR urobila veľký pokrok aj v súvislosti so znižovaním inflácie a jej udržateľnosti v ďalších rokoch. Poukázal pritom na skutočnosť, že pod vplyvom  globalizácie sa objavujú problémy s infláciou aj v mnohých iných krajinách EÚ, ako aj v USA.   

Predseda vlády SR počas rokovaní ocenil rozhodnutie vlády LU (1. 11. 2007) otvoriť pracovný trh LU pre krajiny, ktoré vstúpili do EÚ v roku 2004 a podporu LU pri rozšírení schengenského priestoru o 9 nových členských krajín EÚ, vrátane SR. 

Okrem bilaterálnej spolupráce tlmočil spokojnosť s dobre sa rozvíjajúcou spoluprácou oboch krajín aj na pôde medzinárodných organizácií, osobitne OSN. V tejto súvislosti vyjadril poďakovanie za podporu pri kandidatúre SR na členstvo v Bezpečnostnej rade Organizácie spojených národov (BR OSN) a potvrdil pripravenosť SR podporiť kandidatúru LU do BR OSN na roky 2013-2014. Zároveň požiadal o podporu LU kandidatúre SR do Rady OSN pre ľudské práva vo voľbách počas 62. zasadania Valného zhromaždenia OSN v máji 2008. 

Predseda vlády SR informoval luxemburských partnerov o procese ratifikácie Lisabonskej zmluvy v NR SR, ktorého ukončenie sa predpokladá v marci t. r. Podčiarkol skutočnosť, že okrem jednej parlamentnej politickej strany všetky ostatné podporujú prijatie tohto dôležitého dokumentu.
V LU bude podľa J.-C. Junckera Lisabonská zmluva ratifikovaná parlamentom pravdepodobne v apríli t. r. V roku 2005 organizovalo LU podporné referendum pre prijatie Ústavnej zmluvy, v ktorom jej občania vyjadrili podporu. Keďže išlo o ambicióznejší projekt akým je súčasná Lisabonská zmluva, LU už neplánuje organizovať ďalšie referendum. 

Rozdielny názor prezentovali obe strany k otázke Kosova. Predseda vlády SR vysvetlil  pozíciu SR k pomerne zložitej situácii, ktorá vznikla po jednostrannom vyhlásení nezávislosti Kosova. Informoval, že SR bude v nasledujúcich 120 dňoch pozorne sledovať                                 a vyhodnocovať vývoj v regióne a až potom prijme rozhodnutie, ako bude postupovať ďalej. Nevylúčil pritom ani možnosť, že SR nikdy neuzná nezávislé Kosovo. Dodal zároveň, že SR nemá záujem rozdeľovať Úniu a je pripravená podporovať jej aktivity v Kosove aj formou účasti na pripravovanej misii EÚ (EULEX). 
Ku Kosovu J.-C. Juncker uviedol, že LU uznalo vyhlásenú nezávislosť Kosova vzhľadom na to, že takýto postoj prijala väčšina členských krajín EÚ. Pripomenul, že Kosovo je jedinečným prípadom a nejde o precedens. Vyjadril však znepokojenie nad vzniknutou situáciou, ako aj určité obavy z konania Srbov v Kosove, Bosne a Hercegovine a z ďalšieho vývoja v regióne.  

Aj v nadväznosti na tému Kosova predseda vlády SR informoval luxemburskú delegáciu o maďarskej národnostnej menšine v SR, jej postavení, právach i možnostiach rozvoja, ako aj spolunažívaní slovenských a maďarských občanov na juhu SR, ktoré je bezproblémové. Upozornil však na konanie niektorých politických predstaviteľov maďarskej menšiny, ich požiadavky o autonómiu a chýbajúcu lojalitu voči SR, ktoré vzbudzujú určitú nedôveru z ich možného konania v budúcnosti. 
V rámci problematiky menšinovej politiky sa predseda vlády LU zaujímal aj o podporu rómskeho obyvateľstva. Predseda vlády SR priblížil konkrétne opatrenia, ktoré vláda SR robí na zlepšenie postavenia Rómov v spoločnosti, pričom osobitne podčiarkol význam vzdelávania a podpory rómskej mládeže pri jej postupnej integrácii do spoločnosti a uplatnení na pracovnom trhu. 

Počas pracovného obeda si predsedovia vlád vymenili názory aj na ďalšie aktuálne medzinárodno-politické témy, o. i. prezidentské voľby v Rusku a možné demokratizačné zmeny a reformy na Kube po odstúpení Fidela Castra. 

Samostatným bodom programu návštevy bolo vystúpenie predsedu vlády SR na pôde  Obchodnej komory LU, kde sa mal možnosť stretnúť s predstaviteľmi finančných a bankových inštitúcií LU. Predseda vlády SR ich podrobne oboznámil s aktuálnym hospodárskym a finančným vývojom SR so zameraním na vstup SR do eurozóny. Vo svojom vystúpení zdôraznil hlavné faktory (geografická poloha, politická stabilita, jedna z najrýchlejšie rastúcich ekonomík v EÚ a vo svete, vzdelaná a lacná pracovná sila), pre ktoré sa stala SR zaujímavou a atraktívnou krajinou pre zahraničných investorov. Zároveň oboznámil účastníkov s prioritnými oblasťami investovania na Slovensku, ktoré vláda SR bude podporovať aj poskytovaním investičných stimulov. 
V rámci diskusie luxemburská strana predstavila široké možnosti finančného sektora LU a prostredníctvom generálneho riaditeľa Luxemburskej asociácie investičných fondov            C. Thommesa ponúkla SR pomoc pri príprave zavádzania spoločnej európskej meny na Slovensku po rozhodnutí príslušných inštitúcií EÚ.

Záver

 Návšteva predsedu vlády SR R. Fica v LU prebiehala v priateľskej a konštruktívnej atmosfére. V bilaterálnej oblasti bol vyjadrený obojstranný záujem o ďalšie prehĺbenie vzájomných vzťahov s dôrazom na oblasť obchodno-ekonomickej spolupráce, potvrdením čoho je aj návšteva ministra hospodárstva SR Ľ. Jahnátka v LU pripravovaná na jún 2008. 
Okrem veľmi dobrých bilaterálnych vzťahov bola pozitívne hodnotená aj spolupráca oboch krajín na pôde OSN. Spoločné rokovania oboch strán boli využité na vzájomné informovanie sa o aktuálnom stave prebiehajúceho procesu ratifikácie Lisabonskej zmluvy v oboch krajinách, výmenu pozícií k jednostrannému vyhláseniu nezávislosti Kosova a situácii v regióne, ako aj k ďalším aktuálnym medzinárodným otázkam. 
V súvislosti s prípravou SR na vstup HMÚ a zavedenie eura predseda vlády LU vyjadril optimizmus a spokojnosť s plnením maastrichtských kritérií a ich udržateľnosti aj po plánovanom vstupe SR k 1. 1. 2009. Zo strany Luxemburskej asociácie investičných fondov bola tlmočená ponuka na asistenciu LU pri príprave zavádzania spoločnej európskej meny v SR, ktorú slovenská strana (Ministerstvo financií SR) zváži.